ประกาศคณะกรรมการว่าด้วยฉลาก ฉบับที่ 29 (พ.ศ. 2553) เรื่อง ให้ผลิตภัณฑ์ที่มีส่วนประกอบของแร่ใยหินเป็นสินค้าที่ควบคุมฉลาก (ฉบับที่ 2)
		

ประกาศคณะกรรมการว่าด้วยฉลาก
ประกาศคณะกรรมการว่าด้วยฉลาก
ฉบับที่ ๒๙ (พ.ศ. ๒๕๕๓)
เรื่อง
ให้ผลิตภัณฑ์ที่มีส่วนประกอบของแร่ใยหินเป็นสินค้าที่ควบคุมฉลาก (ฉบับที่ ๒)
 

คณะกรรมการว่าด้วยฉลากได้ออกประกาศคณะกรรมการว่าด้วยฉลาก
ฉบับที่ ๒๗ พ.ศ. ๒๕๕๒ เรื่อง ให้ผลิตภัณฑ์ที่มีส่วนประกอบของแร่ใยหินเป็นสินค้าที่ควบคุมฉลาก
ลงวันที่ ๒๙ กันยายน พ.ศ. ๒๕๒๒ โดยกำหนดให้ระบุคำเตือนว่า ระวังอันตราย
ผลิตภัณฑ์นี้มีแร่ใยหินเป็นส่วนประกอบ
การได้รับสารนี้เข้าสู่ร่างกายอาจก่อให้เกิดอันตรายต่อสุขภาพ ซึ่งต่อมาได้มีข้อมูลทางวิชาการสนับสนุนว่าแร่ใยหินชนิดไครโซไทล์อาจก่อให้เกิดมะเร็งและโรคปอด
ดังนั้น เพื่อเป็นการคุ้มครองสิทธิผู้บริโภค จึงสมควรแก้ไขเพิ่มเติมประกาศดังกล่าว
เพื่อให้มีความเหมาะสมยิ่งขึ้น

อาศัยอำนาจตามความในมาตรา
๓๐ และมาตรา ๓๑ แห่งพระราชบัญญัติคุ้มครองผู้บริโภค พ.ศ. ๒๕๕๒
ซึ่งแก้ไขเพิ่มเติมโดยพระราชบัญญัติคุ้มครองผู้บริโภค (ฉบับที่ ๒) พ.ศ. ๒๕๔๑
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๔๓ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมายคณะกรรมการว่าด้วยฉลาก
จึงออกประกาศไว้ ดังต่อไปนี้

ให้ยกเลิกความใน
(๒) ของข้อ ๓ แห่งประกาศคณะกรรมการว่าด้วยฉลาก ฉบับที่ ๒๗ (พ.ศ. ๒๕๕๒) เรื่อง
ให้ผลิตภัณฑ์ที่มีส่วนประกอบของแร่ใยหินเป็นสินค้าที่ควบคุมฉลาก ลงวันที่ ๒๙
กันยายน พ.ศ. ๒๕๕๒ และให้ใช้ความต่อไปนี้แทน
(๒) คำเตือน ต้องระบุว่า ระวังอันตราย
ผลิตภัณฑ์นี้มีแร่ใยหินเป็นส่วนประกอบ การได้รับสารนี้เข้าสู่ร่างกาย
อาจก่อให้เกิดมะเร็งและโรคปอด
และแสดงตราสัญลักษณ์พร้อมข้อความตามท้ายประกาศนี้ ทั้งนี้ ข้อความที่เป็น คำเตือน ต้องใช้ตัวอักษรขนาดไม่ต่ำกว่า ๕ มิลลิเมตร
ด้วยตัวอักษรที่มีสีต่างจากสีพื้นผิวผลิตภัณฑ์แสดงไว้ในลักษณะคงทนถาวรที่ผลิตภัณฑ์และภาชนะบรรจุหรือหีบห่อบรรจุผลิตภัณฑ์ที่มีส่วนประกอบของแร่ใยหิน
ซึ่งผู้ใช้สามารถเห็นและอ่านได้อย่างชัดเจน
สำหรับคำว่า
ระวังอันตราย ต้องใช้ตัวอักษรขนาดไม่ต่ำกว่า ๑๕
มิลลิเมตร
ในกรณีที่ไม่สามารถระบุขนาดข้อความที่เป็นคำเตือนไว้ที่ผลิตภัณฑ์ได้เนื่องจากสินค้ามีขนาดเล็ก
เช่น เบรก คลัตช์ เป็นต้น
ให้แสดงข้อความที่เป็นคำเตือนด้วยตัวอักษรขนาดใหญ่กว่าตัวอักษรอื่นที่มีการระบุไว้ในฉลาก
ในกรณีที่ไม่สามารถแสดงตราสัญลักษณ์พร้อมข้อความตามท้ายประกาศนี้ไว้ที่ผลิตภัณฑ์ได้เนื่องจากสินค้ามีขนาดเล็ก
เช่น เบรก คลัตช์ เป็นต้น
ให้แสดงตราสัญลักษณ์พร้อมข้อความโดยปรับขนาดได้ตามความเหมาะสมของตัวผลิตภัณฑ์ที่สามารถเห็นและอ่านได้อย่างชัดเจน

ประกาศนี้ให้ใช้บังคับตั้งแต่วันถัดจากวันที่ประกาศในราชกิจจานุเบกษาเป็นต้นไป[๑]


ประกาศ ณ วันที่ ๔
มีนาคม พ.ศ. ๒๕๕๓
นิโรธ เจริญประกอบ
ประธานกรรมการว่าด้วยฉลาก
























ปริญสินีย์/ผู้จัดทำ
๒๑ ธันวาคม ๒๕๕๓

พัสสน/ผู้ตรวจ
๒๖ มกราคม ๒๕๕๔


[๑] ราชกิจจานุเบกษา
เล่ม ๑๒๗/ตอนพิเศษ ๓๘ ง/หน้า ๙/๒๕ มีนาคม ๒๕๕๓